Ingólfur Ásgeirsson skrifar 8. janúar 2020 15:00 Ákveðnar vísbendingar eru nú komnar fram um að sjávarútvegsráðherra vilji opna fyrir risavaxið sjókvíaeldi í Ísafjarðardjúpi . Slík áform þarf að stöðva með öllum tiltækum ráðum . Á myndum á nýrri vefsíðu Hafrannsóknastofnunar um dreifingu veiða á Íslandsmiðum má sjá að Halamið út af Vestfjörðum og sjálft Djúpið eru eftirsóttustu og gjöfulustu fiskimið við landið . Uppeldisstöðvar þorsksins og fjölmargra annarra nytjafisktegunda eru á Vestfjörðum og þá sérstaklega í Djúpinu . Það er ekki að ástæðulausu að Djúpið hefur löngum verið kallað helsta matarkista Íslendinga . Á meðfylgjandi mynd af vef Hafrannsóknastofnunar sést glögglega hversu feikilega dýrmætt forðabúr Djúpið er . Feigðarflan með fjöreggið Það stappar nærri sturlun að áform séu uppi um að setja þarna niður tugþúsundir tonna af eldislaxi í opnum sjókvíum , jafnvel þó áhrif svo gríðarmikils lífmassa á vistkerfi svæðisins hafi ekki verið rannsökuð . Dökka svæðið í gula fletinum út af Vestfjörðum er á Halamiðum , gjöfulustu fiskimiðum við Ísland . Litirnir á kortinu sýna þau mið sem fiskiskipaflotinn sótti árið 2018 . Takið líka eftir hversu fengsælt er í Djúpinu . Þar eru uppeldisstöðvar margra fisktegunda . Mynd af vef Hafró Norskir sjómenn halda því fram að sjókvíaeldið þar við land hafi haft skelfileg áhrif á rækjustofna og þorskinn . Þeir beinlínis fullyrða að laxeldiskvíar í sjó fæli þorskinn burt úr fjörðunum . Hrikalegar afleiðingar skordýraeitursins sem notað er í sjókvíaeldi , fyrir rækjuna eru vel þekktar . Norðmenn er hins vegar bara rétt nýbyrjaðir að rannsaka áhrif sjókvíaeldis á þorskstofninn en haustið 2018 ákvað norska ríkisstjórnin að setja fjármagn að andvirði um 650 milljónum íslenskra króna í það verkefni . Rannsóknin hófst svo í janúar 2019 og á að standa í fimm ár . Meðal annars á að rannsaka hvort sjókvíaeldið fæli þorskinn burt og hvort það hafi áhrif á fæðu hans og vöxt . Í þessu samhengi er mikilvægt að hafa í huga að í Noregi hrygnir þorsksstofninn við ströndina og heldur svo út til hafs . Þar er miklu minna um að fiskungviði haldi sig inn til fjarða eins og á við hér þar sem þorskurinn hrygnir í fjörðunum . Það er algjört glapræði ef sjávarútvegsráðherra ætlar að láta þessar tilraunir fara fram í náttúrunni sjálfri hér á Íslandi . Því skal seint trúað að útvegsmenn landsins muni sitja aðgerðarlausir hjá í slíku feigðarflani með fjöregg þjóðarinnar . Áhrifi sjókvíaeldis á þorskinn eru sem sagt enn óþekkt . Sama gildir ekki um eyðingarmátt þessa iðnaðar þegar kemur að villtum laxi og silungi . Í Noregi bera tæplega 70 prósent villtra laxastofna merki erfðablöndunar við eldislax . Þar hefur erfðaefni úr þessu hraðvaxta húsdýri komið inn í náttúruval , sem hefur orðið til á þúsundum ára , með þeim ömurlegu afleiðingum að geta villtra stofna til að lifa af í náttúrunni hefur beðið hnekki . Í Djúpinu eru fjölmargar ár með litla og sérstaka laxa - og silungsstofna sem hafa átt þar heimkynni löngu áður en Ísland var numið . Þeir munu þurrkast út á nokkrum áratugum ef eldi í opnum sjókvíum verður heimilað í Djúpinu . Kæru lesendur , munið þetta : Sá ráðherra og sú ríkisstjórnar sem hleypir sjókvíaeldi í Djúpið á sinni vakt mun sitja uppi með ábyrgð á þeirri atlögu gegn lífríki Íslands . Ingólfur Ásgeirsson er flugstjóri og meðlimur í Íslenska náttúruverndarsjóðnum - iwf.is Athugið .